傷唐衢二首 一
作者：白居易
朝代：唐

paragraphs: 自我心存道，外物少能逼。
常排傷心事，不爲長歎息。
忽聞唐衢死，不覺動顏色。
悲端從東來，觸我心惻惻。
伊昔未相知，偶遊滑臺側。
同宿李翺家，一言如舊識。
酒酣出送我，風雪黃河北。
日西竝馬頭，語別至昏黑。
君歸向東鄭，我來遊上國。
交心不交面，從此重相憶。
憐君儒家子，不得詩書力。
五十著青衫，試官無祿食。
遺文僅千首，六義無差忒。
散在京洛間，何人爲收拾。